Sprint (tegneserie)

Sprint er det norske navnet gitt Spirou, en fransk-belgisk eventyrtegneserie basert på en figur skapt av Robert Velter (Rob-Vel) på 30-tallet, og publisert av forlegger Jean Dupuis i en «avis for unge mennesker», Le Journal de Spirou, første gang utgitt 21. april, 1938.

Navnet Spirou betegner det to ting:
 Bladet Spirou som utkommer ukentlig, og som hovedsakelig består av tegneserier.
 Tegneseriefiguren Spirou. I ukebladet var Spirou én av mange tegneserier med én eller to sider per uke. Først når en episode var avsluttet kom den ut som bok, og det kunne ta over ett år. I det tospråklige Belgia kom bladet frem til 2005 ut i to utgaver parallelt, én på flamsk (det vil si nederlandsk) og en annen på fransk. Den franskspråklige utgaven av bladet het Spirou, og den nederlandskspråklige Robbedoes. Spirou har, såvel som Tintin greid å holde på publikums interesse i flere generasjoner. Samtlige tegneserier som utkom i Spirou var av en særegen kvalitet som ikke ligner på amerikanske serier. Av kjente serier som har gått i Spirou kan nevnes Buck Danny, Timour og Smurfene.

Sprint og Kvikk (henholdsvis Spirou og Fantasio på fransk) er seriens hovedfigurer. De er to eventyrlystne journalister som opplever fantastiske eventyr sammen med Sprints ekorn, Spip, og sin oppfinnervenn, greven av Champignac.

Serien har blitt oversatt til flere språk, blant dem nederlandsk, spansk, finsk, engelsk og de nordiske språkene.

 Seriens utvikling 

 De første tegnerne 
Serien ble opprinnelig skapt av Robert Velter (Rob-Vel). Rob-Vel hadde erfaring som «bell boy» ved Ritz Charlton i London, og hadde skissert pikkolofigurer i noen år før Dupuis lanserte Le Journal de Spirou. Sprint var til å begynne med en ensidersserie, men ble allerede i oktober 1938 forandret til en fortsettelsesserie. I 1939 skapte Rob-Vel Sprints uadskillelige kompanjong, ekornet Spip.

Annen verdenskrig medførte flere problemer også for serietegnere, og i perioder mellom 1940–41 utførte Joseph Gillain (Jijé) sine første jobber som vikartegner for Sprint, da den tyske okkupasjonen i Frankrike tidvis gjorde det umulig å sende tegneserier til Brussel. I 1942 ble Rob-Vel krigsfange, slik at hans kone Blanche Dumoulien måtte fullføre stripene under navnet Davine, men i 1943 ble vanskelighetene så store at de valgte å selge rettighetene til forleggeren Dupuis. Med dette ble Jijé ansatt som fast tegner av Sprint.

Da Spirou gjenopptok normal drift etter krigen hadde Jijé innført Sprints følgesvenn Kvikk (Fantasio). Kvikk var et iltert, humoristisk innslag, med store likheter til figuren Alexander (sønnen i avistegneserien Blondie). Til å begynne med var Kvikk detektiv, men etter hvert ble både Sprint og Kvikk gitt yrker som reportere. Omsider ble serien omdøpt til Spirou et Fantasio. I juni 1946 ga Jijé serien videre til sin elev André Franquin, som skulle gi serien nye særpreg.

 Franquins Sprint 
Jijé ble allerede på denne tiden betraktet som veteranen i belgisk tegneseriekunst og derfor var han også en ettertraktet læremester. Franquin var en av hans elever. I 1946 lot Jijé Franquin tegne en 12 siders episode med Sprint og Kvikk. Den het Fantasio et son tank og ble først utgitt på norsk som Tanksen i samleserien om Franquins Sprint. Resultatet ble tilfredsstillende, og i juni 1946 overtok Franquin serien og tok fatt i arbeidet etter beste evne, i Jijés «strek». Over en periode bodde han samt to andre unge elever, Will og Morris, under Jijés tak i Waterloo, og disse har i ettertid blitt referert til som la bande des quatre (bokst. firerbanden). Grunnlaget for begrepet école de Marcinelle (Marcinelleskolen, med henvisning til Dupuis' lokaler i Marcinelle utenfor Charleroi) blir lagt med stilen som ble utviklet i denne perioden.

Etter de to historiene Svarthattene og Smuglermysteriet forandret Franquin i 1950 innfallsvinkel til serien. Historien Trollmannen i Champignac introduserer denne nye linjen. Den er lengre (hele 57 sider) enn de tidligere episodene og preget av mer overskuelig oppbygging av sidene. Dessuten er det i denne historien at Franquin starter med å introdusere det faste persongalleri, og han skaper landsbyen Champignac, som senere ble base for mange eventyr. Greven av Champignac møter vi første gang i denne historien, og vi opplever hans vellykkede eksperimenter med soppekstrakter (inklusive bivirkningene). Og vi møter innbyggerne i Champignac med den selvopptatte borgermesteren i spissen.

Alt i neste album Kampen om arven blir persongalleriet ytterligere utbygd, der en av seriens mest markante skurker, Kvikks fetter Zantafio blir introdusert. I forskjellige forkledninger og posisjoner dukker han senere opp i album som Ned med diktatoren, Kvikk i knipe , I skyggen av Z og Tora Torapa (det siste av Fournier). Det er også i Kampen om arven at Sprint og Kvikk finner Spiralis, som gjennom Franquins senere episoder av serien utvikler seg til å bli en av tegneseriens mest spesielle og populære figurer. På denne tiden begynner også Sprint og Kvikks jobb som reportere å få mere avgjørende innflytelse på historiene. I Nesehornets hemmelighet fra 1953 er det den som setter historien i gang. Det er også her de møter kollegaen Trineline, som blir med i mange eventyr. Det er for eksempel henne som tar opp filmen i «Den ville Spiralis». Det er også hun som i Tome og Janrys strek tar æren for Monolitten i Kaalson Long. I Nesehornets hemmelighet introduseres også en annen vesentlig «figur» i serien: turbobilen. Dette strømlinjeformede og teknisk geniale, rullende vidunder er allerede så smått foregrepet i Kampen om arven, hvor Sprint og Kvikk kjører turborace, men som privatbil dukker den først opp i Nesehornets hemmelighet. Siste gang vi ser den er i QRN kaller…, der den opptrer med en spesiell kjølerspiss.

Den neste i rekken av underlige skurker møter vi i 1955 i albumet Hemmeligheten på havets bunn. Det dreier seg om John Helena med tilnavnet «Steinbiten». Senere møter vi ham i Havmysteriet (Album nr. 4) før han i Tome og Janrys Virus! ender på rett side av loven. Den samme forandringen skjer også med vitenskapsmannen Zorglub. I Z for Zero fra 1959 forsøker han å tilrane seg verdensherredømmet, men blir forbedret. I I skyggen av Z og Tora Torapa opptrer han igjen som skurk, men det er fordi Zantafio har ført ham på ville veier. Ellers lar både Franquin og Fournier ham være en verdifull assistent for greven av Champignac.

Til rekken av bipersoner i «Sprint» hører også en som dukker opp med en kort replikk på side 41 i Kjempeøglens egg (Album nr. 43) fra 1957. Han spiller også en birolle i et par album fra 1958. Det dreier seg om Franquins andre mesterverk: Viggo. I disse historiene opptrer han nok helst for å lede oppmerksomheten over på sin person i alminnelighet. På denne tiden var han nemlig begynt å opptre i sin egen nye gagserie. Men Franquin ga også Viggo sjansen til å spille en større og viktigere rolle i «Sprint». I For et sirkus (Utgitt i albumet Bråk i Champignac fra 1966 er det Viggo som sammen med tre sprø aper bærer hovedansvaret for ablegøyene – og historien. Uten Viggo ville den siste Franquin-historien Bråk i Champignac neppe kommet i gang.

Fra og med Buddhas fange (1959), jobbet Franquin sammen med Greg (manus) og Jidéhem (bakgrunn). Greg plasserte sine historier i en realistisk geopolitisk kontekst. Buddhas fange foregår i Kina, med tilslørte referanser til den kalde krigen. QRN kaller… foregår i to fiktive europeiske land, som minner om Tyskland før gjenforeningen.

 Sprint etter Franquin 
Etter hvert ble Franquin lei av Sprint, og Viggo tok mer og mer over hans oppmerksomhet. Etter Bråk i Champignac ble serien ført videre av den hittil ukjente unge tegneren Jean-Claude Fournier som tegnet serien mellom 1969 og 1979. I den første episoden, Gullmakeren, opptrådte Spiralis for siste gang. Figuren var Franquins, og derfor står det også på tittelbladet i dette albumet: «Av Fournier med hjelp av Franquin til Spiralis.». I de følgende album ser vi figuren bare på plakater, som tøydyr o.l. Fournier tilførte selv serien figurer som den japanske vitenskapsmannen og tryllekunstneren Itoh Kata.

Fournier utarbeidet ni album, der Sprint utviklet seg til å bli en mer moderne figur. Fournier tok opp temaer som kjernekraft (Varsleren!), narkotika-finansierte diktatorer (Kodo den grusomme) og Duvalier-lignende undertrykkelse (Tora Torapa).

Mot slutten av 1970-tallet begynte Fourniers produksjon å avta og Dupuis begynte å se seg om etter en arvtager. Til slutt endte de opp med Nic Broca (tegninger) og Raoul Cauvin (manus). Deres viktigste bidrag til serien var en oppfinnelse som fjerner lyd. Merkelig nok fikk de ikke tillatelse fra Dupuis til å bruke noen av bipersonene og derfor er duoens tre album blitt regnet som en parentes i serien.

Yves Chaland foreslo en mer radikal utvikling av serien. Han ironiserte over serien slik den var på 1940-tallet, under Jijé og den tidlige Franquin. Dette bidraget ble imidlertid oppfattet som for sofistikert for den jevne leser og det ble derfor stoppet før det ble fullført.

 Tome & Janry 
Det var imidlertid Tome (manus) og Janry (tegninger) som skulle få en mer langvarig tilknytning til serien. De tok opp temaer som bioteknologi (Virus!), roboter (Hvem kan stoppe Cyanina?) og tidsreiser (Tidsmaskinen og Z vender tilbake, den siste med en reinkarnasjon av Zorglub).

Med Den unge Sprint (1987), tok Tome og Janry for seg Sprints unge år. Dette utviklet seg etter hvert til en avlegger-serie, der Sprint gikk på barneskolen. Mye av historien foregår rundt figurens interesse for det motsatte kjønn. Det er imidlertid stor grad av enighet om at den lille Sprint ikke har så mye til felles rent psykologisk med den voksne figuren.

En ny skurk, mafiabossen, Vito «Lucky» Cortizone, basert på figuren Vito Corleone fra Gudfaren-filmene ble introdusert i Sprint i New-York, mens de i Sprint i Moskva (1990) besøker Sovjetunionen akkurat i det landet var i ferd med å gå i oppløsning.

I Drømmemaskinen (1998), forsøkte Tome and Janry igjen å fornye serien med en mer moden historie og en mer realistisk grafisk stil. Albumet hadde en mørkere tone enn leserne var vant til og utgivelsen førte til kontroverser. På grunn av denne kontroversen frasa Tome & Janry seg ansvaret for hovedserien og konsentrerte seg om avlegger-serien om Sprints barndom.

 Sprint i dag 
Etter 6 års pause ble serien overtatt av Jean-David Morvan (manus) og José-Luis Munuera (tegninger). Morvan og Munuera brukte bipersoner fra hele serien, ikke bare fra Franquins tid.

I Norge har man valgt å inkludere disse albumene i den vanlige Sprint-serien, men med tilleggsbetegnelsen spesial. Så langt er to av disse spesialalbumene kommet ut på norsk (Steinkjempene av Yoann/Vehlmann og Katakombene under Champignac av Yann/Tarrin). I januar 2009 ble det bestemt at Yoann og Vehlmann overtar hovedserien. Det hadde da en stund vært klart at Dupuis ønsket å skifte ut Morvan og Munuera. Yoann og Vehlmanns første ordinære album ble publisert i 2010 og fikk på norsk tittelen Zerkonene kommer!

 Seriens forfattere og tegnere 
 1938–1943 – Rob-Vel
 1941–1946 – Jijé
 1946–1968 – Franquin
 1968–1979 – Fournier
 1980–1984 – Nic & Cauvin
 1984–1998 – Tome & Janry
 2004–2008 – Morvan & Munuera (siste album sammen med Yann)
 2009–nå – Yoann & Vehlmann

 Album 
 Utdypende artikkel: Liste over Sprint-album.
 Nr.  Norsk tittel  Årstall for 1. utgave i Norge  Originaltittel  Original nr.  Opprinnelig årstall  Tegner  1  QRN kaller…  1974  QRN sur Bretzelburg  18  1963  Franquin  2  Z for Zero  1974  Z comme Zorglub  15  1960  Franquin  3  I skyggen av Z  1974  L'ombre du Z  16  1960  Franquin  4  Havmysteriet & Miniatyrmysteriet  1974 Spirou et les hommes-bulles  17  1959  Franquin  5  Buddhas fange  1975  Le prisonnier du Bouddha  14  1959  Franquin  6  Hemmeligheten på havets bunn  1975  Le repaire de la murène  9  1957  Franquin  7  Kampen om arven  1975  Spirou et les heritiers  4  1952  Franquin  8  Nesehornets hemmelighet  1975  La corne de rhinocéros  6  1955  Franquin  9  Ned med diktatoren!  1976  Le dictateur et le champignon  7  1956  Franquin  10  Den ville Spiralis  1976  Le nid des marsupilamis  12  1960  Franquin  11  Kvikk i knipe  1977  La mauvaise tête  8  1956  Franquin  12  Gull og gorillaer  1978  Le gorille a bonne mine  11  1959  Franquin  13  Bråk i Champignac  1979  Panade à Champignac  19  1968  Franquin  14  Gullmakeren  1979  Le faiseur d'or  20  1970  Fournier  15  Trianglen slår til  1980  Du glucose pour Noémie  21  1971  Fournier  16  Det mystiske klosteret  1980  L'abbaye truquée  22  1972  Fournier  17  Tora Torapa  1981  Tora Torapa  23  1973  Fournier  18  Hvem stjal Spiralis?  1981  Les voleurs du Marsupilami  5  1952  Franquin  19  Å fange Spiralis  1981  Capturez un Marsupilami!  -  1968  Franquin  20  Amuletten fra Nikokolokoba  1982  Le gri-gri du Niokolo-Koba  25  1974  Fournier  21  Varsleren!  1982  L'Ankou  27  1978  Fournier  22  Eplevin for stjernene  1983  Du cidre pour les étoiles  26  1977  Fournier  23  Kodo den grusomme  1983  Kodo le tyran  28  1979  Fournier  24  Mafiaens bønner  1984  Des haricots partout  29  1980  Fournier  25  Virus!  1984  Virus  33  1984  Tome & Janry  26  Monolitten fra Kaalson Long  1985  Aventure en Australie  34  1985  Tome & Janry  27  Hvem kan stoppe Cyanina?  1985  Qui arrêtera Cyanure?  35  1985  Tome & Janry  28  Svarthattene (+ historien Smuglermysteriet)  1986  Les chapeaux noirs  3  1952  Franquin 29  Tidsmaskinen  1986  L'horloger de la comète  36  1986  Tome & Janry  30  Trollmannen i Champignac  1987  Il y a un sorcier à Champignac  2  1951  Franquin  31  Z vender tilbake  1987  Le réveil du Z  37  1986  Tome & Janry  32  Tempo Tabu  1987  Tembo Tabou  24  1974  Franquin  33  Den unge Sprint  1988  La jeunesse de Spirou  38  1987  Tome & Janry  34  Sprint i New York  1988  Spirou et Fantasio a New York  39  1987  Tome & Janry  35  Redselen i Touboutt-Chan  1989  La frousse aux trousses  40  1988  Tome & Janry  36  Stillhetens pirater  1990  Les pirates du silence  10  1958  Franquin  37  De forbannedes dal  1990  La vallée des bannis  41  1989  Tome & Janry  38  Sprints barndom  1990  Dis Bonjour à la Dame!  -  1990  Tome & Janry  39  Sprint i Moskva  1991  Spirou à Moscou  42  1990  Tome & Janry  40  Finner du noe?  1992  Tu veux mon doigt?  -  1991  Tome & Janry  41  På dypt vann  1992  Vito la déveine  43  1991  Tome & Janry  42  Hva er det du driver med?  1993  Mais, qu'est-ce que tu fabriques?  -  1992  Tome & Janry  43  Kjempeøglens egg  1993  Le voyageur du mésozoïque  13  1960  Franquin  44  Den svarte strålen  1993  Le rayon noir  44  1993  Tome & Janry  45  Det har du godt av!  1994  C'est pour ton bien!  -  1994  Tome & Janry  46  Oppgjør i Chinatown  1995  Luna fatale  45  1995  Tome & Janry  47  Drømmemaskinen  1999  Machine qui rêve  46  1998  Tome & Janry  48  Paris under vann  2004  Paris-sous-Seine  47  2004  Morvan & Munuera  49  Tropiske isfjell  2005  La ceinture du grand froid  30  1983  Nic & Cauvin  50  Kvikk-jet  2005  La boîte noire  31  1983  Nic & Cauvin  51  Støysugeren  2005  Les Faiseurs De Silence  32  1984  Nic & Cauvin  52  Mannen som ikke ville dø  2005  L'homme qui ne voulait pas mourir  48  2005  Morvan & Munuera  53  4 klassiske historier  2006  Quatre aventures de Spirou et Fantasio  1  1950  Franquin  54  Sprint i Tokyo  2007  Spirou et Fantasio à Tokyo  49  2006  Morvan & Munuera  55  Steinkjempene  2008  Une aventure de Spirou et Fantasio par Yoann et Vehlmann: Les géants pétrifiés  -  2006  Yoann & Vehlmann  56  På sporet av Z  2009  Aux sources du Z  50  2008  Morvan, Yann & Munuera  57  Katakombene under Champignac  2009  Une aventure de Spirou et Fantasio par Tarrin et Yann: Le tombeau des Champignac  -  2006  Yann & Tarrin  58  Zerkonene kommer!  2010  Alerte aux Zorkons  51  2010  Yoann & Vehlmann  59  På skyggesiden av Z  2011  La face cachée du Z  52  2012  Yoann & Vehlmann  60  I Vipers klør  2013  Dans les griffes de la Vipère  53  2013  Yoann & Vehlmann  61  Skatten i Alexandria  2015  Le groom de Sniper Alley  54  2015  Yoann & Vehlmann  62  Den rasende Spiralis  2016  La Colère du Marsupilami  55  2016  Yoann & Vehlmann  63  Sprint er død!  2022  La Mort de Spirou  56  2022  Guerrive, Abitan, Schwarz 

 Se også 
 Spiralis

 Referanser 

 Eksterne lenker 
 Sprints offisielle franske hjemmeside
 Sprint på ComicWiki (på dansk)
 Sprint på Seriewikin (på svensk)
 7 årtier med Splint & Co. dansk side, av Anders Hjorth-Jørgensen (skrevet i 1999)
 Om seriens utvikling (på engelsk)

Kategori:Franske tegneserier
Kategori:Belgiske tegneserier